钦定古今图书集成/明伦汇编/氏族典/第215卷 > 何复
## 钦定古今图书集成/明伦汇编/氏族典/第215卷 > 何复

按《明外史何复传》：“复字见元，平度人。举崇祯七年进
士，授高县知县。有却贼功，忤上官，被劾谪戍。后廷臣
多论荐，起英山知县，迁工部主事，进员外郎。十七年
二月擢保定知府。时李自成陷山西，遣伪副将军刘
万亮由固关东犯，畿辅震动。及真定游击谢嘉福杀
巡抚徐标，反遣使迎贼，人情益汹汹。复闻之，兼程而”
驰，或沮以寇迫不顾。既入城，即登城，分门守。三月二
十四日，贼火箭中城西北楼，复焚死。一时武臣死事
者，守备则张大同与子之坦力战死。指挥则文运昌、
刘洪恩、戴世翳、刘元靖、吕九章、吕一照、李一广，中军
则杨儒秀，镇抚则管民治，千户则杨仁政、李尚忠、纪
勋、赵世贵、刘本源、侯继先、张守道，百户则刘朝卿、刘
悦、周守正、王好善、强忠武、王尔祉，把总则郝国忠、申
锡：皆殉城死。